DECIZIA COMISIEI
din 24 august 2007
de modificare a Deciziei 2006/656/CE în ceea ce privește lista teritoriilor din care este autorizat importul în Comunitate de pești tropicali ornamentali
[notificată cu numărul C(2007) 3960]
(Text cu relevanță pentru SEE)
(2007/592/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (1), în special articolul 19 alineatul (1),
întrucât:
(1)
Partea II din anexa I la Decizia 2006/656/CE a Comisiei din 20 septembrie 2006 de stabilire a condițiilor de sănătate animală și a cerințelor de certificare aplicabile importului de pește pentru scopuri ornamentale (2) prevede o listă a teritoriilor din care este autorizat importul în Comunitate de pești tropicali ornamentali. Lista respectivă include toate statele membre ale Organizației Mondiale pentru Sănătatea Animală (OIE).
(2)
Peștii tropicali ornamentali nu sunt susceptibili să contacteze bolile prevăzute în anexa A la Directiva 91/67/CEE și prezintă un risc relativ scăzut în ceea ce privește situația sănătății animale în Comunitate. În conformitate cu articolul 19 alineatul (2) din Directiva 91/67/CEE, se consideră că statutul de membru al OIE implică respectarea criteriilor pe care trebuie să le respecte țările terțe pentru a putea exporta pești tropicali ornamentali în Comunitate, cerințe care garantează notificarea celorlalte state membre ale OIE a oricărui caz legat de sănătatea animală.
(3)
Maldivele erau un exportator important de pești tropicali ornamentali în anumite state membre, fără a fi stat membru al OIE. Cu toate acestea, prin scrisoarea din 9 mai 2007, Maldivele s-au angajat să adere la OIE și să îndeplinească obligațiile care decurg din calitatea de membru al organizației în perioada tranzitorie până când vor deveni oficial stat membru al OIE.
(4)
Maldivele ar trebui incluse în partea II din anexa I la Decizia 2006/656/CE înainte de aderarea lor oficială la OIE. Cu toate acestea, în cazul în care Maldivele nu aderă la OIE până la 31 decembrie 2007 cel târziu, importurile de pești tropicali ornamentali din această țară în Comunitate nu ar mai trebui autorizate după data menționată.
(5)
Prin urmare, Decizia 2006/656/CE ar trebui modificată în consecință.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa I la Decizia 2006/656/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 24 august 2007.